A BIZOTTSÁG HATÁROZATA
(2009. november 30.)
a 2007/777/EK határozatnak a Dél-Afrika egyes részeiről és Uruguayból származó biltong Közösségbe való behozatala tekintetében történő módosításáról
(az értesítés a C(2009) 9362. számú dokumentummal történt)
(EGT-vonatkozású szöveg)
(2009/864/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke bevezető mondatára, 8. cikke (1) bekezdésének első albekezdésére, 8. cikke (4) bekezdésére és 9. cikke (2) bekezdésének b) pontjára,
mivel:
(1)
A harmadik országokból származó, emberi fogyasztásra szánt bizonyos húskészítmények és kezelt gyomor, hólyag és belek behozatalára vonatkozó állat- és közegészségügyi feltételek és bizonyítványminták megállapításáról, valamint 2007. november 29-i 2007/777/EK bizottsági határozat (2) szabályokat állapít meg az emberi fogyasztásra szánt egyes húskészítmény-szállítmányok Közösségbe irányuló behozatalára. Az említett határozat tartalmazza azon harmadik országok és részeik jegyzékét, ahonnan az ilyen behozatal engedélyezett, a köz- és állat-egészségügyi bizonyítványmintákat, valamint az említett termékekre vonatkozóan előírt származási és kezelési szabályokat.
(2)
Az említett határozat II. mellékletének 3. része tartalmazza azon harmadik országok és részeik jegyzékét, amelyekből a biltong/jerky és a pasztőrözött húskészítmények Közösségbe történő behozatala engedélyezett.
(3)
A 2007/777/EK határozat értelmében a háziasított szarvasmarhafélék, juhfélék, kecskefélék és tenyésztett, hasított körmű vadak (sertésfélék kivételével) specifikus kezelésnek alávetett húsából készült biltong Közösségbe történő behozatala engedélyezett Dél-Afrika egyik, száj és körömfájástól mentes régiójából.
(4)
Dél-Afrika kérelmezte, hogy a Bizottság engedélyezze a biltong Közösségbe történő behozatalát abban az esetben is, ha az a háziasított fajok tekintetében már engedéllyel rendelkező, fent említett dél-afrikai régióban vadon élő hasítottkörműek húsából készül.
(5)
A Közösség által Dél-Afrikában végzett számos ellenőrzés bebizonyította, hogy az említett harmadik ország illetékes állat-egészségügyi hatósága a 2002/99/EK irányelv 8. cikke (1) bekezdésének első albekezdése értelmében megfelelő biztosítékokat nyújt a közösségi jogszabályoknak való megfelelés tekintetében.
(6)
Ezért helyénvaló engedélyezni a vadon élő hasítottkörműekből (sertésfélék kivételével) készült biltong Közösségbe történő behozatalát abból a dél-afrikai régióból, amely már rendelkezik a háziasított fajok egyedeiből készült ilyen termékek exportjának engedélyével, feltéve, hogy a biltongot alávetik a 2007/777/EK határozat II. mellékletének 4. részében meghatározott, „E” kódjelű specifikus kezelésnek.
(7)
Uruguay jelenleg szerepel a 2007/777/EK határozat II. melléklete 2. részében található jegyzékben. Ennek megfelelően e harmadik országból engedélyezett a háziasított szarvasmarhafélék specifikus kezelésnek alávetett húsából készült termékek Közösségbe történő behozatala.
(8)
Uruguay kérelmezte, hogy a Bizottság engedélyezze e harmadik országból a háziasított szarvasmarhafélék megfelelő specifikus kezelésnek alávetett húsából készült biltong Közösségbe történő behozatalát.
(9)
Figyelemmel az uruguayi állat-egészségügyi helyzetre, helyénvaló engedélyezni e harmadik országból a háziasított szarvasmarhaféléknek a 2007/777/EK határozat II. mellékletének 4. részében „E” kódjellel meghatározott specifikus kezelésnek alávetett húsából készült biltong behozatalát.
(10)
A 2007/777/EK határozatot ezért ennek megfelelően módosítani kell.
(11)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2007/777/EK határozat II. melléklete a következőképpen módosul:
1.
A 2. részben szereplő „Uruguay” bejegyzés helyére az alábbi szöveg lép: „Uruguay (1)”.
2.
A 3. rész helyébe az e határozat mellékletében szereplő szöveg lép.
2. cikk
Ezt a határozatot 2010. január 1-jétől kell alkalmazni.
3. cikk
E határozat címzettjei a tagállamok.
Kelt Brüsszelben, 2009. november 30-án.